Frederikshavns gågade var onsdag aften afspærret grundet en mistænkelig kuffert, der var blevet efterladt.

Af uforklarlige årsager var der onsdag aften omkring klokken 21 blevet efterladt en kuffert ved en bænk i gågaden i Frederikshavn. Af frygt for, at det i værste fald kunne være en bombe, kontaktede forbipasserende politiet, der rykkede ud til Danmarksgade i Frederikshavn. - Der bliver sendt en indsatsleder ud til stedet, der kan konstatere, at kufferten ikke indeholder noget farligt, siger vagchef ved Nordjyllands Politi Michael Elkjær. Afspærringen blev herefter ophævet. Ifølge Kanal Frederikshavn indeholdt den mistænkelige kuffert noget så simpelt som tøj. Der er ingen, der har henvendt sig hos politiet angående en manglende kuffert.